मीडिया रिपोर्ट्स के मुताबिक इमरान खान की तीन सीटों पर जीत की सूचना जारी कर दी गई है लेकिन चुनाव आयोग को आचार संहिता के उल्‍लंघन की वजह से फैसला लेने में देर हो रही है। 65 वर्षीय इमरान ने पांच सीटों पर चुनाव लड़ा था और उन्‍हें सभी सीटों पर जीत हासिल हुई है। चुनाव आयोग ने इस्‍लामाबाद की एनए-53 और लाहौर की एनए-131 सीट पर आए नतीजों की सूचना जारी करने पर रोक लगाई है। एनए-53 से इमरान ने पूर्व पाक पीएम शाहिद खाकन अब्‍बासी को मात दी है। इमरान को इस सीट पर 92,891 वोट्स मिले थे वहीं अब्‍बासी को 44,314 वोट्स हासिल हुए थे। चुनाव आयोग को इमरान के खिलाफ दर्ज आचार सहिंता के उल्‍लंघन से जुड़े केस की सुनवाई करनी है। इसी वजह से नतीजों पर रोक लगा दी गई है।